钦定古今图书集成/历象汇编/庶征典/第128卷 > 金
## 钦定古今图书集成/历象汇编/庶征典/第128卷 > 金

### 太宗天会二年大水

按《金史太宗本纪》。天会二年十月甲子，诏发宁江州
粟振泰州民被秋潦者。　按《五行志》，“天会二年，曷懒、
移鹿古水霖雨害稼。且为蝗所食。秋，泰州潦害稼。”

### 熙宗天眷元年河溢

按《金史熙宗本纪》：天眷元年七月“丁酉，按出浒河溢，
坏庐舍，民多溺死。”

### 世宗大定八年河决

按《金史世宗本纪》：“大定八年六月，河决李固渡，水入
曹州。”

大定十年，南京水。

按《金史世宗本纪》：“十一年正月丙申，命赈南京屯田
猛安被水灾者。”

大定十七年，河决。

按《金史世宗本纪》。十七年七月河决　按《五行志》。“十
七年七月大雨，滹沱、芦沟水溢，河决白沟。”

大定十九年，水。

按《金史世宗本纪》：“十九年二月乙卯，免去年被水旱
民田租税。”

大定二十年，河决卫州。

按《金史世宗本纪》。不载。　按《五行志》云云大定二十六年。河决。

按《金史世宗本纪》：二十六年八月“戊寅，尚书省奏，河
决，卫州坏。”命户部侍郎王寂、都水少监王汝嘉徙卫
州胙城县。　按《五行志》：二十六年秋，河决，坏卫州城。
大定二十七年，河溢。

按《金史世宗本纪》：二十七年十月“甲寅，诏河水泛溢，
农夫被灾者，与免差税一年，卫、怀、孟、郑四州塞河劳
役，并免今年差税。”

大定二十九年，章宗即位，河溢。

按《金史章宗本纪》不载。　按《五行志》：二十九年六月，
“曹州河溢。”

### 章宗明昌四年河决

按《金史章宗本纪》：“明昌四年五月，霖雨。六月，河决卫
州，魏清、沧皆被害。”

明昌五年，河决。

按《金史章宗本纪》：“五年八月壬子，河决队武故堤，灌
封丘而东。冬十月，遣户部员外郎何格赈河决被灾
人户。十二月丁卯，免被黄河水灾今年秋税。”

### 宣宗贞祐二年河溢

按《金史宣宗本纪》：“贞祐二年六月，潮白河溢，漂古北
口铁裹关门至老王谷。”

### 兴定四年河南水

按《金史宣宗本纪》：兴定四年八月乙亥，上谕宰臣，“河
南水菑，唐、邓尤甚，其被菑州县，已除其租，馀顺成之
方，止责正供，和籴杂征并免。”十一月甲午，河南水，遣
官劝课。

### 哀宗天兴二年大水

按《金史哀宗本纪》不载。　按《五行志》：“二年六月，上迁
蔡，自发归德，连日暴雨，平地水数尺，军士漂没。及蔡
始晴，复大旱数月。识者以为不祥。”